Onko pakko twerkkaa, että saisi fyrkkaa? | Talouselämä
10.10.2017 08:00 | päivitetty 10.10.2017 08:20
Ne ajat ovat takanapäin, jolloin töitä tehtiin vain ”rahan takii”.
Keskustelin viime viikolla jo onnellisesti eläkkeellä olevan pitkän linjan yritysjohtajan kanssa työelämän nykytrendeistä. Esitin innostuneena Accenturen filosofiaa yksilöllisistä urapoluista, vaikutusmahdollisuuksista, työn merkityksellisyydestä, coachingista ja vahvuuksilla johtamisen mallista.
Keskustelukumppanini kuunteli hetken ja totesi aikojen todella muuttuneen: ”Kun itse astuin työelämään, palkka ja perheen elättäminen olivat vahvimmat ajurit. Ei siinä mietitty, mikä kiinnostaa tai innostaa. Työtä tehtiin esimiesten käskyjä noudattaen”.
Nyt on huudossa vahvuuksilla johtamisen malli. Se tarkoittaa, että jokaisen henkilön luontaiset taipumukset tunnistetaan ja mietitään, miten omat tehtävät voi hoitaa vahvuuksien kautta ja vahvuuksiaan käyttämällä. Esimerkiksi Gallupin tutkimukset osoittavat, että liiketoimintatuloksella ja vahvuuksiin perustuvalla johtamisella on positiivinen korrelaatio.
Vahvuuksilla johtamisen neljä kulmakiveä ovat:
• Kohdista, älä korjaa. Kysy "kuka haluaa ottaa tämän" sen sijaan, että työntekijät joutuisivat tekemään hankkeita, jotka sinä päätät. Tarkastele työntekijän osaamista, keskustele heidän kanssaan ja tunnista paras mahdollinen kombinaatio.
• Rakenna monimuotoisia joukkueita. Erilaiset kulttuurit, intohimot, iät ja sukupuolet auttavat sinua rakentamaan ympärillesi luovimman tiimin. Menestyksekkään tiimin rakentaminen on kuin palapelin rakentamista. Kun kaikki palat asettuvat paikoilleen, näet täydellisen kuvan. Älä palkkaa vain "kyllä" -ihmisiä. Palkkaa niitä, jotka pystyvät tuomaan uusia vahvuuksia joukkueeseen.
• Luo avoimuuden kulttuuria. Kun tiimisi jäsenet luottavat sinuun, he kertovat avoimesti omista intohimoistaan, motiiveistaan ja unelmistaan. Ja jos kuuntelet (älä kuule, vaan kuuntele) saavutatte win-win -tilanteen.
• Älä hallitse, anna valtaa. Monimuotoisen tiimin rakentaminen on puolet kokonaisuutta. Toinen puoli on antaa tiimin jäsenille valtuudet luoda ja innovoida vapaasti. Johtajana sinun on sallittava joukkueesi olla naiiveja, uteliaita ja rohkeita.
Monimuotoinen ryhmä yleensä tarkoittaa vahvoja näkökulmia ja mielipiteitä. Haasteesi johtajana on ohjata tiimisi ja sen jäsenten intohimot oikeaan suuntaan. Uskalla sietää epämukavuutta ja epävarmuutta. Niitä syntyy, kun erilaiset näkökulmat törmäävät, ja kun vanhoja toimintatapoja ja -malleja kyseenalaistetaan – samoin sinua johtajana.
Olen mukana Accenturen omassa käänteismentorointiohjelmassa, jossa minulla on etuoikeus päästä keskustelemaan ja sparrailemaan nuoren mentorin kanssa etenkin johtajuuteen liittyvistä teemoista. Kun kävimme eräänä aamuna kävelyllä, testasin edellä esittelemiäni johtajuusajatuksia hänellä. Miten hän näkee vahvuuksilla johtamisen merkityksen?
Mentorini muistutti, että jos aina liikumme mukavuusalueellamme, miten varmistamme, että kehitymme? Entä miten löydämme meidän vielä piilossa olevat vahvuudet, jollemme haasta itseämme? Heikkouksia ei siis voi vain sivuttaa, vaan tulee löytää tasapaino molempien välillä.
Vahvuuksilla pelaaminen ei myöskään välttämättä tarkoita pelkästään mukavuusalueelle jäämistä. Laajentamalla ja käyttämällä tietoisesti vahvuutta voi ottaa valtavia loikkia myös epämukavuusalueelle.
Johtamisopit ja -trendit kehittyvät koko ajan. Myös niiden painotukset muuttuvat. Sen voinen kuitenkin todeta, että ne ajat ovat takanapäin, jolloin töitä tehtiin ainoastaan ”rahan takii”.
Kirjoittaja on Suomen Accenturen henkilöstöjohtaja.